SET ปิดเช้าลบ 2 จุด ตามตปท. หวั่น “เฟด” ขึ้นดบ.มากกว่าคาด หลัง “บอนด์ยีลด์” พุ่ง
SET ปิดเช้าลบ 2 จุด ตามตปท. หลังอัตราผลตอบแทนพันธบัตรสหรัฐอายุ 10 ปี พุ่งสูงสุดในรอบ 2 ปี หวั่นเฟดขึ้นดอกเบี้ยมากกว่าคาดการณ์ แนวโน้มช่วงบ่ายคาดยังเคลื่อนไหวในกรอบต่อไป ให้แนวรับ 1,650 แนวต้าน 1,665 จุด
19 ม.ค. 2565

นางสาวธีรดา ชาญยิ่งยงค์ ผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) กล่าวว่า ตลาดหุ้นไทยเช้านี้แกว่งตัวในกรอบ โดยเคลื่อนไหวทั้งในแดนบวกและลบสลับกัน ตามทิศทางตลาดหุ้นภูมิภาคเอเชียที่ปรับลง หลังดัชนีดาวโจนส์ร่วงลงแรงเมื่อคืนนี้ เนื่องด้วยอัตราผลตอบแทนพันธบัตรสหรัฐอายุ 10 ปี (Bond Yield) พุ่งสูงสุดในรอบ 2 ปี จึงกลับมากังวลว่าธนาคารกลางสหรัฐ (เฟด) อาจปรับขึ้นอัตราดอกเบี้ยมากกว่าคาด แต่ขณะเดียวกันตลาดฯ ยังได้หุ้นกลุ่มพลังงานช่วยประคองไว้ หลังราคาน้ำมันดิบปรับตัวขึ้นแตะระดับสูงสุดในรอบ 7 ปี
สำหรับแนวโน้มการลงทุนในช่วงบ่าย นางสาวธีรดา กล่าวว่า ตลาดฯ น่าจะแกว่งทรงตัวในกรอบต่อไป พร้อมให้แนวรับที่ 1,650 จุด และแนวต้านที่ 1,665 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,977.49 ล้านบาท ปิดที่ 141.00 บาท ลดลง 3.00 บาท
PTT มูลค่าการซื้อขาย 2,552.08 ล้านบาท ปิดที่ 39.00 บาท เพิ่มขึ้น 1.00 บาท
PTTEP มูลค่าการซื้อขาย 2,237.89 ล้านบาท ปิดที่ 127.50 บาท เพิ่มขึ้น 1.00 บาท
GULF มูลค่าการซื้อขาย 1,771.48 ล้านบาท ปิดที่ 51.25 บาท เพิ่มขึ้น 0.75 บาท
GUNKUL มูลค่าการซื้อขาย 1,381.57 ล้านบาท ปิดที่ 6.75 บาท เพิ่มขึ้น 0.05 บาท